Januarie | 2010 | Kaneelsuiker
As die seep val…
Januarie 24, 2010
Moet jy maar buk, boet!
So, metafories gestel; jy bly in ‘n manskoshuis waar elke gang hul eie badkamer deel. Die storte is oop, dìt deel jy ook, sommer om bietjie gees te bou. Dit is nogal ‘n goeie plek vir male bonding. Die storte word van die res van die badkamer afgesonder deur sulke aaklige groen dikplastiek flappe wat jou boude klap al loop jy hoé versigtig deur. Nadere inspeksie van hierdie koue, deurskynende flappe sal die een of twee odd swart, kronkelende hare toon. As jy een sou vat en uitrek, sou dit ontveer ongeveer 10 cm lank wees.
Janee, mens deel die storte met aap-mense ook. Dis eintlik nogal skokwekkend as een kreatuur jou oog eenmaal vang en jy foutiewelik afkyk en gewaar: It’s a jungle down there! Die man se arme vrou eendag, hoe gaan sy nie moet soek… tsk tsk tisk.
Dan gebeur dit een oggend dat jy heel vaak na die stortplek strompel. Jy draai die rooi kraan woes oop en gewoonte laat jou wegkoes vir die eerste koue sproei en dan kyk jy deur jou slaap na die beweging van die stroompies af na die drein. Wanneer jy die stoom teen jou gesig voel blaas, dan skakel jy die koue kraan oop, sonder om aan die warm te stel, want die koshuis se waterdruk is nimmereindigend. Dit hou net nie op nie. Na ‘n dag se harde arbeid is dit hemelse masseerterapie. Nou is jy sterk besig om wakker te word, maar hand met die seepkissie is nog lui. Hy keer toe nie gou genoeg toe die oorvol rakkie nie wou plek maak vir ‘n nuwe koekie nie. En daar tuimel jou enigste, eie skoon sepie af (seepkissie val ook en breek) en gly soos die gladde ding wat hy is tot in die voortjie en af met die water tot onder. As jy gelukkig is, dan het iemand sy shower gel aan ‘n kraan vergeet. As jy ongelukkig en desperaat is, dan loop jy maar tot onder en tel hom uit waar hy nou so dammetjie water agter hom opgebou het. Jy vryf hom eers teen die muur om die ergste laag vullis af te kry en dan nog behoorlik onder die kraan voor dit weer aan jou lyf mag raak. Jy is nogal gewalg deur die feit dat Pietie gewoonlik piepie in die stort en die slym in die sloot is ‘n perfekte broeiplek vir ‘n saprofiet wat nou op jou gaan lewe.
As jy werklik ongelukkig is, is jy nie die enigste een in die stort nie en moet jy nou hurk voor ‘n ou wie se seksuele identiteit en frustrasie vlakke onbekend is. Dit is in tye soos hierdie wat ons òf uitmuis en die stort ongestort verlaat òf ons buk maar af en vat dit soos ‘n man…
18 Kommentaar	| Dinge	| Tagged: lafhart, man, seep, Seep aan 'n tou, stort	| Permalink
Bygedra deur kaneelsuiker	You are currently browsing the Kaneelsuiker blog archives for Januarie, 2010.